Hummels reddet Tysklands perfekte seiersrekke
To minutter før slutt rev han seg løs på frisparket til Toni Kroos og stanget tyskerne til tre nye poeng i VM-kvalifiseringens gruppe C. – Det var selvfølgelig deilig å score, sier Hummels. Dermed betydde det ikke all verdens at Vladimir Darida hadde dunket ballen i tverrligger og ned fra over 20 meters hold snaue 10 minutter tidligere. Mats Hummels gjorde at 1-1 ble til 2-1, det etter at Timo Werner hadde sendt tyskerne i en tidlig ledelse og Darida altså hadde utlignet den. – Vi hadde flaks, sier imidlertid trener Joachim Löw. – Jeg er ikke fornøyd med spillet vårt. Men det ble seier, og det betyr at Die Mannschaft står med syv seire av syv mulige - og cruiser mot en VM-plass. Neste hinder for fotballstorheten er Norge, som tok en etterlengtet seier mot Aserbajdsjan fredag kveld. Den kampen spilles mandag 4. september. Fikk du med deg? Elyounoussi annonsert fra ny klubb mens han satt på benken I den siste kampen i gruppe C fredag kveld endte det med en oppskriftsmessig seier til gruppetoer Nord-Irland. De slet riktignok oppsiktsvekkende lenge mot San Marino, og det tok hele 70 minutter før Josh Magennis sendte gjestene i ledelsen. Da kom ketchup-effekten. Samme mann sikret 2-0 fem minutter senere, og nye tre minutter etter det sørget Steven Davis for at det endte 3-0 med sin scoring fra krittmerket.
(Tsjekkia - Tyskland 1-2) (San Marino - Nord-Irland 0-3) Vladimir Darida så ut til å sørge for Tysklands første poengtap så langt i kvaliken. Da dukket Mats Hummels (28) opp.